Boreal Hanmoodo

Boreal Hanmoodo on kamppailulajin tyylisuunta, joka pohjautuu Suomessa vuonna 1989 perustettuun korealaisperäiseen Han Moo Do -kamppailulajiin. Tyylisuunta perustettiin Han Moo Do:n jatkuvuuden varmistamiseksi pitkään hiipuneessa lajitilanteessa Suomessa vuonna 2020 lajin perustajan opissa pitkään olleiden lajivaikuttajien toimesta.
Tekniikat ja vyöjärjestelmä.
Boreal Hanmoodossa yhdistyvät monipuoliset itsepuolustus- ja kamppailutekniikat, terveyttä ja hyvinvointia tukevat ja kehittävät harjoitteet sekä luonnollisen liikkumisen taitoa kasvattavat harjoitteet. Laji pitää sisällään pääasiassa korealaisista kamppailulajeista välittyneitä tekniikoita, kuten lyöntejä, potkuja, irrottautumistekniikoita, nivellukkoja, hallintaotteita, putoamistekniikoita, heittoja ja kaatoja. Lajiin kuuluu myös aseharjoittelua nunchakulla, pitkällä kepillä ja miekalla, sekä murskaustekniikoita. Lajissa kamppailutekniikoita testataan elävissä tilanteissa muun muassa ottelemalla ja lisäämällä itsepuolustusharjoituksiin muuttujia. Tyylisuunnalla on oma vyöjärjestelmänsä, jossa on kymmenen suoritettavaa värivyöarvoa (10.-0.kup) ja sen jälkeen kymmenen mustan vyön arvoa (1.-10.dan). Boreal Hanmoodon Dan-Kollegio ja sen lisensoimat mustavöiset ohjaajat valvovat tyylisuunnan vyökokeet ja myöntävät sen vyöarvot. 
Filosofia.
Boreal Hanmoodo on moodo -laji. Se tarkastelee kamppailua elämänmittaisella aikajänteellä ja sen ajatuksena on kestävän kamppailutaidon saavuttaminen. Lajin filosofian mukaan sen lisäksi, että lajia pitäisi pystyä harrastamaan läpi elämän, opitun kamppailutaidon tulisi lopulta perustua sellaiseen tapaan, joka voi toimia myös heikommalla ihmisellä. Lajille ominaisia ovat hämäykset, yhtäkkiset iskut heikkoihin kohtiin, vastavoiman välttäminen ja vastustajan voiman myötäeläminen ja hyödyntäminen. Tyylisuunnassa korostetaan henkilökohtaisen tason tunnistamista ja monipuolista itsensä haastamista kehityksen eteen. Tämän nähdään mahdollistavan lajin sopivuuden monenlaisille ihmisille ja tällä nähdään olevan positiivinen vaikutus myös laajemmin elämään. 
Kilpailut.
Boreal Hanmoodossa on mahdollista kilpailla ja lajissa kannustetaan taitojen testaamiseen ja itsensä haastamiseen myös kilpailemisen kautta. Lajissa järjestetään SM-kilpailut vuosittain. Kilpailumuotoja ovat ottelu, itsepuolustusnäytökset, erikoispotkut ja henkilökohtaiset vapaaohjelmat. Kilpailusäännöt muuttuvat haastavammiksi harrastusajan edetessä. SM-tasolla otellaan kaksi kahden minuutin erää pisteistä täydellä kontaktilla lyönnein ja potkuin sekä painitaan niin pystyssä kuin maassa. Potkut ja lyönnit suunnataan vyötärön yläpuolelle, eikä päähän saa lyödä. Matto-otteluaika on lyhyt ja valtaosa ottelusta tapahtuu pystyasennossa. SM-kilpailujen A-sääntöluokissa jaetaan viralliset suomenmestaruudet ja kilpailujen monipuolisin menestyjä palkitaan Boreal Champion palkinnolla. 
Organisaatio.
Boreal Hanmoodoa ja sitä Suomessa opettavaa kamppailulajikoulua, Boreal Hanmoodo School of Martial Artia, johtaa Dan-Kollegio, johon kuuluvat Mikko Anttila, Janne Harju, Antti Junikka ja Jori Pisilä. Koulu järjestää kansallisesti kilpailuja, leirejä ja koulutuksia sekä palveluja nettisivujensa kautta. Koulun alla toimii tyylisuunnan arvoihin ja vyöjärjestelmään sitoutuneita seuroja, joissa järjestetään paikallista ja alueellista hanmoodo -toimintaa. Vuonna 2024 Boreal Hanmoodoa harrastettiin kuudellatoista paikkakunnalla ympäri Suomen ja harrastajia sillä oli noin kolmesataa. Boreal Hanmoodon päämaja Boreal Hanmoodo Headquarters sijaitsee Alavudella. Tyylisuunnan pääopettajana toimii Antti Junikka 5.dan.